*A*) Subscribuntur nomina abbatum qui interfuerunt Capitulo generali 1506. De Cistercio, s. th. pr., de Firmitate, de Claravalle, s. th. pr., de Morimundo, de Caroliloco, s. th. pr., de Eleemosina Cistercii, de Tribus fontibus, de Bellavalle Bisuntina, de Valle clara, de Signiaco, de Rigniaco, de Ioyaco, de Maceriis, de Monte Sanctae Mariae, de Pinu, de Bullione, de Aceyo, de Cheminione, de Longovado, de Faesia, de Theoloco, de Monasteriis in Argona, de Charitate, de Barbello, de Valle dulci, de Escallariis, de Sigilleriis, de Lococrescenti, de Rippatorio, de Gratia Dei, de Callovio, de Albaripa. *B*) Intitulatio diffinitionum. — Nos frater N. abbas Cistercii, in Cabilonensi dioecesi, ceterique Diffinitiores Capituli generalis Ordinis Cisterciensis, notum facimus universis, quod in eodem generali Capitulo die … mensis … anno Domini … tempore Rogationum apud Cistercium celebrato, facta fuit quaedam diffinitio cuius tenor sequitur et est talis … Datum in diffinitorio nostro Cisterciensi, sub appensione sigilli Diffinitorum anno, mense et die praedictis. *C*) Ordo secundum quem notarii abbates communiter registrant diffinitiones et acta Capituli generalis. Primo ponitur intitulatio anni, item, Orationes, deinde : *a*) Generales — *b*) Speciales — *c*) Commissiones — *d*) Electionum confirmationes — *e*) Confirmationes tractatuum — *f*) Rehabilitationes — *g*) Iudices — *h*) Excusatio abbatum — *i*) Contumaces *j*) Suffragia. Anno Domini millesimo quingentesimo sexto, in generali Capitulo, tempore Rogationum apud Cistercium celebrato, statuta et diffinita sunt quae sequuntur. ORATIONES 1.  Pro sanctissimo … *etc. ut in anno* 1504. 2.  Praeterea pro serenissimo … *etc.* 3.  Insuper pro burgensibus … *etc.* 4.  Ceterum pro pace … *etc.* 5.  Demum pro felicis … *etc.* [DIFFINITIONES] GENERALES 6.  Cum Ordo noster etc. necnon in summa 128 54 libr. 2 solid. 2 denar. obol. turon. pro resta computationum generalis Capituli ….cetera desunt. 7.  Multiplicibus patrum Ordinis, super moderno contributionum statu, querimoniis mature pensatis, generale Capitulum attenta temporum varietate et qualitate, paci studens et unitati dissidiumque propulsare cupiens, praedictas totius Ordinis contributiones moderatur, remittit, et ex certa scientia ex nunc ad antiquam reduxit taxam, secundum quam revisis visitatisque registris anni ac temporis videlicet 1494 quibus nuperrime fuerant immutatae, commissiones ad eas secundum praefatam antiquam taxam colligendas expediantur, salvis tamen arreragiis praefatarum contributionum, iuxta taxam et formam praecedentium commissionum a commissariis earumdem repetendis. 8.  Cum provida praecedentium patrum discretio pernecessariam duxerit privilegiorum Ordinis confirmationem et corroborationem a singulis Summis Pontificibus, quamvis magnis sumptibus et expensis procurandam et obtinendam, praesens generale Capitulum eorum vestigiis inhaerendo, perniciosis nocivisque protonotariorum commendatariorumque incursionibus et ceteris monasteriorum nostrorum invasoribus obviare ac providere cupiens, praefatorum Ordinis privilegiorum ratificationem et confirmationem a sanctissimo domino nostro Summo Pontifici moderno Iulio Papa II, decernit, determinat et diffinit requirendam et obtinendam, pro eius prosecutione et expeditione quantocius assequenda ac certa gratificatione, ipsi Summo Pontifici more solito, ex parte totius Ordinis transmittenda, idem Capitulum pro hac vice tantum, attenta praesenti contributionum reductione et moderatione, gratiosum concedit imponi, imponitque subsidium summae videlicet 8000 florenorum, seu librarum turon. super toto Ordine assignandum, pro cuius astallatione, collectione, delatione, praefatorumque privilegiorum prosecutione ceterisque exinde resultantibus provide matureque perficiendis Rmus D. N. Cisterciensis, cum ceteris primis patribus Ordinis mature providebit et ordinabit. Solvetur autem idem subsidium infra proximum sancti Remigii festum, secundum cuiuslibet monasterii astallationem, non obstantibus quibuslibet pecuniarum summis aliquibus abbatibus debitis, aut litteris in contrarium facientibus quibuscumque. 9.  Quia propter plurimorum abbatum Ordinis erga eorum ecclesias et alia loca regularia irreverentiam et indevotionem, plures et varii casus defectusque scandalosi reperiuntur, in grave divinae maiestatis offensam, totiusque populi christiani scandalum, praesens generale Capitulum tantae negligentiae obviare cupiens, universis Ordinis abbatibus districte praecipit, quatinus ut solito melius circa regularium observationem morumque reformationem, ecclesiae, claustrorum, capituli, dormitorii, ceterorumque locorum regularium decorationem, munditiam et honestatem ferventer intendant, omnibus ipsius Ordinis commissariis, patribusque abbatibus districte praecipiendo, quatinus in annuis et singulis eorum visitationibus, quas annuatim exsequi tenebuntur, de hiis vigilanter se informent ; contravenientes autem et negligentes acriter corripiant. 10.  Manutenentiae, conservationi et defensioni iurium, privilegiorum, libertatum, statutorum, laudabilium consuetudinum et praeeminentiarum Ordinis et personarum eiusdem, pro posse, ut dignum est, favere, ac contra earumdem infractores et invasores, possibiles resistentias et defensiones adhibere cupiens, generale Capitulum, omnes et singulos generales et particulares Ordinis procuratores hactenus in omnibus Parlamentorum aliarumque iurisdictionum quarumlibet curiis institutos et nominatos et etiam nominandos, iterum nominat, instituit atque creat et continuat cum omnimoda potestate, clausulis universis in talibus necessariis, in plenaria Ordinis potestate. [DIFFINITIONES] SPECIALES 11.  Ad supplicationem illustrissimi principis domini Ulrici, ducis in Wurtenberg, comitis Montisbelligardi, et illius devotioni ac vehementi ad Ordinem zelo, generale Capitulum benigne condescendens, venerabilibus de Salem et de Speciosa valle monasteriorum abbatibus, et eorum cuilibet committit et districte iniungit, ut ipsi aut alter eorum, quantocius et opportunius poterunt, seu poterit, se ad monasterium monialium de Lurchaliarch et de Rechenshofen, alias de Corona B. M., personaliter transferant, seque debite informent, si praedicti monasterii de Lurchaliarch unionem alio de Rechenshofen, iuxta iuris et Ordinis statuta et privilegia, fieri expediat, et quid super hiis fecerint aut alter fecerit, ad generale Capitulum fideliter remittatur, quo facto super dicta unione fienda aut respuenda generale Capitulum efficaciter providebit, in plenaria Ordinis potestate. 12.  Capitulum generale querelis abbatum de Franconia religiosos suos ad collegium Ordinis studii generalis Aibergensis mittere debentium possetenus satisfacere cupiens, eosque ab excessivis pro bursa seu alimonia provisionis dicti collegii contributionibus relevare desiderans, eidem provisori districte inhibet, ne intuitu diffinitionis super suae provisionis omnimoda contributione alias emanatae confecta, dictos scolasticos aut eorum abbates gravet, nisi ipsorum scolasticorum actu inibi studentium numerus decennarium excedat, eidem provisori ut compulsorium Ordinis contra abbates ibidem scolares non habentes diligenter exsequatur expresse praecipiendo. 13.  Visa supplicatione generali Capitulo pro parte fratris Georgii abbatis in Caesarea porrecta, idem Capitulum ipsi abbati suorum intuitu meritorum favorabiliter inclinatum, de gratia speciali plenariam Capituli generalis sibi confert auctoritatem rehabilitandi sex Ordinis personas sibi immediate subiectas, cum eisque super omni inhabilitatis et infamiae nota per eos suorum exigentia criminum contracta, dispensandi, exceptis tantum casibus pro quibus ad Sedem Apostolicam esset recurrendum. Praeterea eidem abbati id instantissime poscenti permittitur, ut honestis ac nobilibus matronis licentiam raris temporibus ecclesiam ingrediendi, ac parentum virorumque suorum sepulturas visitandi conferre valeat, ita quod alia monasterii loca non ingrediantur, et statim peractis earum devotionibus, neque comedendo ibidem nec bibendo, monasterium egrediantur. 14.  Ad petitionem abbatis de Veterimonte, qua gratiose requirebat secum super missione scolaris ad studia generalia dispensari, oneribus quae consideranda erant pensatis, et matura patrum deliberatione digestis, sic cum eodem abbate gratiose idem generale Capitulum dispensat, quod proximo biennio ad huiusmodi studia scolarem mittere minime compelletur, statutis et diffinitionibus in contrarium factis non obstantibus quibuscumque, dummodo transacto biennio mittat. 15.  Generale Capitulum libenter annuens viris ad perfectionem tendentibus, ut Ordo per eos illustretur, fratris Ioannis Regnault, abbatis de Villari, baccalarii Parisiensis, supplicationi condescendens eidem liberaliter annuit, ut in Universitate Lovaniensi in posterum studere et ibidem doctoratus insignia suscipere possit, ita tamen conditione quod iuramenta in talibus assueta et necessaria secundum formam statuti Capituli generalis praestare tenebitur in manibus abbatum de Alna, de Boneffia et de Loco Sancti Bernardi, seu eorum alterius ad hoc ex nunc per idem Capitulum deputatorum, videlicet quod nunquam ad quamcumque dignitatem vel praeeminentiam devenerit procurabit per se vel per alium, directe vel indirecte, contra statuta, ordinationes et privilegia Ordinis nostri, sed quantum eius fuerit facultas, favebit eisdem et procurabit, militabit et sataget pro manutenentia eorum firmitate et stabilitate perpetua. 16.  Similis gratia abbati de Forda in Anglia impertitur, ut gradum doctoratus in Universitate Oxoniensi assequi valeat, ea tamen conditione quod simile iuramentum praestare tenebitur. 17.  Cum pro parte fratris Delphini Torloyn generali fuisset Capitulo supplicatum, ut electionem, promotionem et institutionem de ipsius persona ad dignitatem abbatialem monasterii de Nigrolacu, alias de Domo Dei, per abbates de Pratea et de Fontemorum, vigore commissionis vicariorum generalium domini Claraevallis, dicti loci patris abbatis immediati, factas iuxta formam et tenorem decreti desuper confecti, confirmare dignaretur, et ex adverso pro parte fratris Ludovici Preneraudi, s. th. bacc. form. ius canonicum in ipsa dignitate ex causis per eum allegatis multipliciter praetendentis, obiecta fuerit contra ipsius decreti confirmationem oppositio, abbatibus de Rigniaco, de Curia Dei, de Barbello et de Callovio, et eorum duobus in solidum, committit idem Capitulum et iniungit, quatinus partibus hinc inde coram se aut eorum duorum citatis et vocatis, causam audiendi, eamque pace aut iudicio praefatum decretum confirmando vel infirmando fine debito terminent, et ipsam dignitatem abbatialem, adhibito iurisperitorum consilio, parti ius potius in ea habenti, Deo prae oculis habito, adiudicent. Quod si debita sagacique informatione praemissa neutri praedictorum competitorum ius in ipsa abbatiali dignitate canonicum quaesitum compererint, ipsi monasterio iure devoluto in plenaria praefati Capituli et totius Ordinis potestate de persona idonea ac sufficienti provideant ; contradictores ad ea quae super hiis rite decreverint per censuras ecclesiasticas compescendo. 18.  Audita per generale Capitulum gravi querimonia abbatis Morimundi asserentis, quod cum nuper frater Ioannes Tenault, sui monasterii cellerarius, eidem annuas recepti et expensi totius monasterii computationes audiendas praesentasset, idem dominus Morimundi de debita praefati cellerarii fidelitate nimium confidens, easque debite ac legitime factas existimans signavit et approbavit. Postmodum vero occupationibus semotis, easdem seriose discutiens falsas comperit et erroneas, ipsius Capituli iuridicum super hoc implorans remedium. Cuius igitur ut error calculi saepius et quotiens opportunum fuerit repeti et corrigi de iure possit et valeat, abbatibus de Crista, de Vallibus in Ornesio et de Valle dulci, et eorum cuilibet in solidum, committitur quotiens ex parte praedicti domini abbatis Morimundi fuerint requisiti, aut alter eorum fuerit requisitus, praefatum fratrem coram se citent, illumque ad computationes suas denuo afferendas et exhibendas per censuras Ordinis compellant, et illas fideliter ac diligenter examinent ; in quibus si quid erroris deprehenderint, aut alter eorum deprehenderit, id corrigant et emendent, in praemissisque et eorum singulis et circumstantiis eorum, ab eisque dependentibus quibuscumque efficaciter procedant, ipsius domini abbatis de Morimundo praedictarum computationum, approbatione signata aut aliis quibuscumque non obstantibus, in plenaria Ordinis potestate. 19.  Ad aures Capituli generalis pervenit, ac non sine gravi displicentia deductum est, quod nunnulli religiosi monasterii de Nigrolacu, Bituricensis dioecesis, qui iam ab antiquo tempore multas insolentias, nequitias, disturbationes in eodem monasterio faciunt, suntque ita iuncti simul in nequitia et colligati, quod ab abbate eorum nequaquam corrigi possint et emendari. Quamobrem generale Capitulum huiusmodi insolentiis et abusionibus finem imponere volens et cupiens, committit abbatibus de Rigniaco, de Fontemorum et de Callovio, et eorum cuilibet in solidum districte praecipiendo, ut se ad dictum monasterium, vel si tutus non patuerit accessus, ad locum propter hoc per alterum eorum propius eligendum et nominandum, accedant, seu alter eorum accedat, citatisque citandis et auditis audiendis, dictos fratres, si eos conspiratores et rebelles eorum abbati et Ordini, ut praefertur, invenerint, secundum exigentiam suorum delictorum eosdem puniant, et districte corrigant, in plenaria Ordinis potestate. 20.  Cum falsus precator carere debeat impetratis, audita fratris Georgii, abbatis in Caesarea, supplicatione qua fratrem Ioannem Stihirnagel dicti monasterii professum, asserit anno praeterito a generali Capitulo per subreptionem falsamque narrationem, certam obtinuisse diffinitionem seu commissionem abbatibus de Salem et de Bebenhusen et eorum cuilibet in solidum, committit praesens generale Capitulum, quatinus citatis citandis, partibus hinc inde auditis, si praefatam diffinitionem compererint subreptitiam et erroneam, eamdem tamquam falsam cassent, revocent et annullent, eaque non obstante, praefatum fratrem Ioannem ad omnimodam compellant et reducant subiectionis obedientiam. Testes vero si se favore vel odio subtraxerint quominus veritati testimonium velint perhibere, compellant in omnimoda Ordinis potestate ; et quod ipsi abbates decreverint statuendum et ordinandum faciant per censuras ecclesiasticas firmum observari. COMMISSIONES 21.  Cum sollicitudine praecipua intendit generale Capitulum universum Ordinem in priorem gloriam per sanctae reformationis studium reducere, domino abbati Claraevallis, s. th. pr., negotium praesentis reformationis et visitationis in regnis Hispaniae, Lingua occitana et locis adiacentibus committit exsequendum, in plenaria Ordinis potestate, secundum articulos eidem per Rmum D. N. in ipsa commissione tradendos et inserendos. 22.  Visitatio et omnimoda reformatio in partibus Germaniae et sex regnis adiacentibus domino abbati de Morimundo committitur exercenda, in plenaria Ordinis et Capituli generalis potestate, secundum articulos, *etc. ut supra*. 23.  Abbati de Caroliloco, s. th. pr., generale Capitulum pro privilegiorum, libertatum aliorumque negotiorum Ordinis prosecutione et confirmatione impetranda, aliisque eiusdem Ordinis in Curia romana pertractandis, secundum articulos per Rmum D. N. eidem super hoc exhibendos, legationis officium ad Sanctissimum dominum nostrum commitit [committit] et iniungit cum potestate visitandi et reformandi omnia utriusque sexus Ordinis monasteria, in tota Italia et locis circumstantibus situatis, in plenaria Ordinis potestate. ELECTIONUM CONFIRMATIONES 24.  Electionem, promotionem et institutionem fratris Bernardi de Castellione ad dignitatem abbatialem monasterii de Longovado per abbatem de Claravalle, eiusdem loci patrem abbatem, rite et legitime factas … *etc.* confirmat … *etc.* supplendo, *etc.* 25.  Provisionem, promotionem et institutionem fratris Ioachim Rossin, in monasterio de Vallentia, Pictaviensis dioecesis per dominum Claraevallensem, eiusdem monasterii patrem abbatem, iure providendi sibi devoluto, prout in litteris… *etc.* confirmat… *etc* … supplendo … *etc.* 26.  Ad idem, de persona fratris Ioannis Scharb ad dignitatem abbatialem monasterii Campiprincipis, Frisingensis dioecesis, per dominum abbatem Alderspachiensem, eiusdem loci patrem abbatem… supplendo, *etc.* 27.  Ad idem, de persona sororis Iaquelinae de Baugeyn ad dignitatem abbatialem monasterii sanctimonialium de Virgulto, in dioecesi Cameracensi, domino Claraevallensi immediate subiecto, per eumdem dominum Claraevallensem, *etc.*, supplendo, *etc.* 28.  Provisionem, installationem et promotionem per abbates de Prulliaco et de Valle lucenti, Rmi D. N. Cisterciensis in hac parte commissarios, de persona fratris Ioannis Brisson, in monasterio de Ioyaco, Senonensis dioecesis, monasterio Pontigniaci immediate subiecto, prout in litteris … ac etiam acceptationem, ratificationem et confirmationem domini Pontigniaci … *etc.* supplendo, *etc.* 29.  Visis litteris decreti electionis, promotionis et institutionis fratris Iacobi Millon ad dignitatem abbatialem monasterii de Escalleriis, Senonensis dioecesis, via Spiritus Sancti, per priorem et conventum, coram abbate de Rigniaco, vigore commissionis abbatis de Fonteneto, patris abbatis immediati, rite electi, *etc.* supplendo. 30.  Quia propter multiplicitatem et ponderositatem causarum et materiarum diffiniendarum et terminandarum in hoc praesenti generali Capitulo existentium, quae propter brevitatem temporis in Cistercio expediri non possunt, illas Rmo D. N. Cisterciensi, quatuor primis, et illis quos cum eis vocare voluerit, apud Divionem terminandas, diffiniendas relinquit et remittit, in plenaria Ordinis potestate. TRACTATUUM CONFIRMATIONES 31.  Abbatibus de Firmitate, de Claravalle et de Tribus fontibus, et eorum duobus, committit praesens generale Capitulum, quatinus de et super contentis in litteris tractatus initi, facti et passati inter abbatem de Charmeya ex una, et Mariam Lallemant, relictam Ioannis Darust, partibus ex altera, super traditione cuiusdam domus, curiae, pourprisiae et pertinentiarum suarum ipsi monasterio spectantis, in villa Catalaunensi existentis, eidem viduae ad censum annuum et perpetuum, pro causis et sub conditionibus in litteris praefatorum abbatis et conventus plenarie declaratis, facta, debite, diligenter et fideliter se informent ; et si eumdem tractatum rationabilem, ipsique monasterio utilem fore invenerint, illum cum suis clausulis et conditionibus approbent, ratificent et confirment, in plenaria Ordinis potestate. 32.  Praesens generale Capitulum abbatibus de Valle crescenti et de Valle benedicta, et eorum cuilibet in solidum, committendo dat in mandatis diligenter visitandi tractatum initum et passatum inter abbatem et conventum de Leoncello, Valentinensis dioecesis, ex una, et Stephanum et Michaelem Raymundi partibus ex altera, diligenterque super hoc informatione facta, si senserint praedictum tractatum… *etc. ut supra.* 33.  Abbatis et conventus de Leoncello, Valentinensis dioecesis, supplicationi condescendens generale Capitulum, pro causis in ea contentis, abbatibus de Valle crescenti et de Valle benedicta, et eorum cuilibet in solidum, committit et iniungit, quatinus de et super contractu seu conventione et pacto inter eosdem de Leoncello et procuratorem fiscalem Dephinalem, ut seriose lateque per litteras constat, initis et passatis, debite et diligenter se informent, et si eiusmodi tractatum… *etc. ut supra.* 34.  Visa per generale Capitulum supplicatione eidem pro parte Perriny Viard, alias Valles de Rubeomonte, porrecta, praesenti diffinitioni alligata, qua tractatum dudum inter eum et abbatem et conventum de Gratia Dei, super certa traditione ac perpetua cuiusdam vineae, in litteris praefati contractus inter eos confectis, cuius copiam exhibuit, plenius continetur, per idem generale Capitulum ratificari poscebat et confirmari, abbatibus de Bellavalle et de Charitate coniunctim et divisim committit et iniungit Capitulum praefatum, quatinus de et super ipso contractu contentisque in litteris praefatis, se diligenter, debite ac sufficienter informent, et si tractatum… *etc. ut supra.* REHABILITATIONES 35.  Gratiam singularem Capitulum facere volens abbati de Caesarea, suorum intuitu meritorum et gratorum obsequiorum per eum Ordini zelo laudabili exhibitorum, eidem facultatem tribuit et auctoritatem sex Ordinis personas, pro quibus rogavit, ab omni inhabilitatis et infamiae nota per eas pro quibuscumque excessibus contracta, rehabilitandi, ut hiis non obstantibus ad omnes Ordinis actus, voces, gradus et officia, etiam abbatiali dignitate inclusa, promoveri valeant et assumi, nisi tales casus essent tam graves propter quos Sedes Apostolica esset petenda. 36.  Eamdem rehabilitationis gratiam fecit Capitulum abbati de Faezya usque ad quatuor Ordinis personas. IUDICES 37.  Dominis abbatibus de Firmitate, de Claravalle et de Morimundo, et aliis per Rmum D. N. nominandis, et eorum cuilibet in solidum, praesens generale Capitulum committit, quatinus omnes et singulas Ordinis personas utriusque sexus, seu eorum monasteria aut quaecumque loca, quas et quae per testes fide dignos, litteras obligatorias, acta seu alia legitima documenta, eidem Rmo D. N. eiusdem conventui invenerint singulis personis aut monasterio suo Cisterciensi debite teneri, *etc. ut in forma consueta.* 38.  Ad idem, pro abbate de Tribus fontibus, dominis abbatibus de Firmitate, de Claravalle et de Bullencuria, et eorum cuilibet in solidum. 39.  Ad idem, pro fratre Ioanne Blonde, priore de Roseriis, iudices deputantur domini abbates de Caroliloco, de Regalimonte, ac provisor collegii Sancti Bernardi Parisiensis, s. th. pr. 40.  Ad instantiam Ioannis de Bergier, mercatoris et civis Remensis, contra abbatem de Villari modernum conquerentis, iudices deputantur abbates de Fusniaco, de Signiaco et de Ellancio, et eorum quilibet in solidum. EXCUSATIONES ABBATUM A VIA CAPITULI GENERALIS 41.  Capitulum generale de gratia speciali excusat et supportat omnes et singulos Ordinis abbates, qui hoc anno praesenti ad dictum generale Capitulum non venerunt, aut venire non potuerunt, dummodo hoc per contemptum non fecerint, in plenaria Ordinis potestate. 42.  Fratris Christiani abbatis in Stamps supplicationi condescendens praesens generale Capitulum, eumdem pro causis in ipsa supplicatione contentis uti rationabilibus et legitimis, eumdem usque ad sequens biennium supportat et eximit ab accessu personali eiusdem Capituli generalis, statutis ac diffinitionibus in contrarium editis non obstantibus quibuscumque. CONTUMACES 43.  Quia praesenti Capitulo generali constitit abbatem de Pomerio legitime fuisse citatum per fratrem Georgium priorem de Par. ad instans generale Capitulum, promotori causarum Ordinis responsurum, qui minime comparuit nec alium pro se misit, licet sufficienter expectatus et vocatus. Eapropter dictum generale Capitulum eumdem abbatem contumacem, inobedientem, rebellem et excommunicatum declarat et denuntiat. Omnibus igitur nostri Ordinis regularibus personis firmiter praecipiendo districtius mandat et praecipit, quatinus ipsum sic excommunicatum declarent, publicent et denuntient in plenaria Ordinis potestate. 44.  Generale Capitulum fratres Iohannem Gentil et Antonium Girault monasterii de Valentia expresse professos, ad instantiam Promotoris causarum eodem vigore mandati domini de Firmitate Ordinis commissarii ad praesens Capitulum debite citatos, vocatos et sufficienter expectatos, qui nec venerunt nec alium pro se miserunt, idem Capitulum generale eosdem contumaces, rebelles et excommunicatos declarat et denuntiat. Omnibus et singulis abbatibus, prioribus, officiariis ac regularibus personis Ordinis in sacro ordine presbyteratus constitutis, in virtute salutaris obedientiae et sub poenis et censuris Ordinis mandans et praecipiens, omnesque et singulos dominos curatos, vicarios, presbyteros ac notarios seu tabelliones publicos in favorem et subsidium iustitiae requirens et rogans, ut unus alium non expectando, nec alter super alterum se excusando, dum et quoties requisti [requisiti] fuerint, aut alter eorum requisitus fuerit, dictos fratres sive per affixionem copiae praesentium aut alias, prout melius, poterunt, contumaces, rebelles et excommunicatos denuntient, declarent et publicent, seu denuntiari, declarari et publicari faciant et procurent ; dans et concedens idem generale Capitulum abbati de Regalimonte commissario, ut quoties iidem fratres pro perpetratis poenituerint et humiliter absolutionem requisierint, ac debita satisfactione emendationem promiserint, ipsos et quemlibet eorum absolvendi. SUFFRAGIA 45.  Capitulum generale pro compassionis affectu condolens ruinis, desolationibus et paupertatibus monasterii sanctimonialium de Vitriaco, Catalaunensis dioecesis, omnibus et singulis Christi fidelibus qui ad sublevationem et relevationem eiusdem monasterii manus praebuerint adiutrices, et de bonis sibi collatis contulerint, idem generale Capitulum plenariam confert participationem et associationem omnium bonorum spiritualium quae fiunt, et quae Domino concedente, de cetero fient in toto ipso Ordine, in vita pariter et in morte, usque ad quinquennium, in plenaria Ordinis potestate. 46.  Pro compassionis affectu ruinis, desolationibus et paupertatibus monasterii sanctimonialium de Onans, Ordinis Cisterciensis, in Bisuntinensi dioecesi, generale Capitulum benigne compatiens, omnibus et singulis christifidelibus… *etc. ut supra*, Abbatem de Roseriis ceterosque vicinos Ordinis abbates in Christi visceribus affectuose monendo et requirendo, quatinus sua bonorum temporalium abundantia praedictarum sororum penuriam sublevent, et eis in tanta necessitate tam charitative subveniant, quod per huiusmodi pietatis opera aeterna praemia consequantur. 47.  Attentis per generale Capitulum charitativa humanitate et benevolentia quibus egregii ac magnifici viri domini ac magistri Ioannes et Germanus de Gannay, consulares regii, erga personas et loca Ordinis praesertim erga monasterium Claraevallense affici dignoscuntur, ad instantiam venerabilis dicti loci abbatis, eisdem ac etiam praefati magistri Ioannis primi supremae curiae Parlamenti praesidentis uxori, plenariam confert omnium bonorum Ordinis spiritualium, participationem et associationem. 48.  Ad instantiam abbatis Caroliloci, simile suffragium confertur honorabili viro domino ac magistro Yvoni Brinon, eiusque consorti ac eorum liberis. 49.  Generosis personis domino Baltasard Soph de Voketard et Ursulae uxori suae, ad instantiam abbatis de Caesarea, Capitulum generale donat et concedit omnium bonorum spiritualium associationem et plenariam participationem. 50.  Ad idem, requirente abbate de Ellanceyo, conceditur simile suffragium honorabili viro Gerardo, domino tunc Maceriensi et eius consorti. 51.  Ad supplicationem abbatis de Longovado, consimile suffragium et eadem participatio et associatio conceditur honestis personis Guillermo Ynerurys et Isabellae eius uxori. 52.  Ad instantiam abbatis de Septem fontibus, novem aut decem personis gravibus in sua supplicatione nominatis consessum est Ordinis suffragium, sed non levamen. 